Oficiālais Vēstnesis L 055 , 24/02/2004 Lpp. 0066 - 0067



Komisijas Lēmums (2004.gads 20. februāris), ar ko groza Lēmumu 1999/815/EK par pasākumiem, ar kuriem aizliedz laist tirgū tādas rotaļlietas un tādus bērnu aprūpes priekšmetus no plastificēta PVH, ko var bāzt mutē bērni līdz triju gadu vecumam un kas satur dažus ftalātus (paziņots ar dokumenta numuru C (2004) 524) (Dokuments attiecas uz EEZ) (2004/178/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes Direktīvu 2001/95/EK (2001. gada 3. decembris) par produktu vispārēju drošību [1], un jo īpaši tās 13. panta 2. punktu, tā kā: (1) Komisija 1999. gada 7. decembrī pieņēma Lēmumu 1999/815/EK [2], kas pamatots uz Direktīvas 92/59/EEK [3] 9. pantu, ar ko prasa dalībvalstīm aizliegt laist tirgū tādas rotaļlietas un tādus bērnu aprūpes priekšmetus no plastificēta PVH, ko var bāzt mutē bērni līdz triju gadu vecumam un kas satur vienu vai vairākas šādas vielas: diizononilftalātu (DINP), di(2–ethilheksil)ftalātu (DEHP), dibutilftalātu (DBP), diizodecilftalātu (DIDP), di–n–oktilftalātu (DNOP) un butilbenzilftalātu (BBP). (2) Lēmuma 1999/815/EK spēkā esamības termiņš tika ierobežots līdz trīs mēnešiem atbilstoši Direktīvas 92/59/EEK 11. panta 2. punkta noteikumam. Tādēļ lēmuma spēkā esamības termiņam bija jābeidzas 2000. gada 8. martā. (3) Pieņemot Lēmumu 1999/815/EK, tika paredzēts vajadzības gadījumā pagarināt tā spēkā esamības termiņu. Pasākumu, kas pieņemti saskaņā ar Lēmumu 1999/815/EK, spēkā esamības termiņš tika pagarināts ar vairākiem lēmumiem un katru reizi uz papildu trīs mēnešus ilgu laikposmu, un tagad tam jābeidzas 2004. gada 20. februārī. (4) ir notikuši daži būtiski pavērsieni attiecībā uz ftalātu migrācijas testēšanas metožu apstiprināšanu un vispārēju šo ftalātu riska novērtējumu atbilstoši Padomes Regulai (EEK) Nr. 793/93 (1993. gada 23. marts) par esošo vielu riska faktoru novērtējumu un kontroli [4]. Parlaments un Padome apspriežas par pastāvīgu pasākumu veikšanu, lai novērstu riskus, ko rada konkrētie produkti, tomēr vairāk laika ir nepieciešams, lai pabeigtu šīs apspriedes, jo īpaši ņemot vērā visas jaunākās zinātniskās atziņas. (5) Līdz neatrisināto jautājumu atrisināšanai un lai saglabātu Lēmuma 1999/815/EK un tā pagarinājumu mērķus, jāsaglabā aizliegums laist tirgū attiecīgos produktus. (6) Dažas dalībvalstis īstenojušas Lēmumu 1999/815/EK ar tādu pasākumu palīdzību, kas piemērojami līdz 2004. gada 20. februārim. Tādēļ jānodrošina, ka šo pasākumu spēkā esamības termiņš tiek pagarināts. (7) Tādēļ jāpagarina Lēmuma 1999/815/EK spēkā esamības termiņš, lai nodrošinātu, ka visas dalībvalstis saglabā aizliegumu, kas noteikts minētajā lēmumā. (8) Direktīvu 92/59/EEK atcēlusi Direktīva 2001/95/EK no 2004. gada 15. janvāra. Direktīvas 2001/95/EK 13. panta 2. punktā norādīts, ka Komisijas lēmumi, kas prasa dalībvalstīm veikt pasākumus, lai novērstu nopietnu apdraudējumu, ko rada konkrēti produkti, ir spēkā laikposmā, kas nepārsniedz vienu gadu, un tos var pagarināt uz papildu vienu gadu ilgu laikposmu. Šajā sakarā lietderīgi pagarināt Lēmuma 1999/815/EK spēkā esamības termiņu uz sešiem mēnešiem, lai būtu pietiekami ilgs laiks pabeigt apspriedes par pastāvīgajiem pasākumiem, kas minēti 4. apsvērumā, tajā pat laikā nodrošinot iespēju savlaicīgi atkārtoti pārskatīt lēmuma spēkā esamības termiņa ilgumu. (9) Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Direktīvas 2001/95/EK 15. pantu, IR PIEŅĒMUSI ŠO LĒMUMU. 1. pants Lēmuma 1999/815/EK 5. pantā vārdus "2004. gada 20. februāris" aizstāj ar vārdiem "2004. gada 20. augusts". 2. pants Dalībvalstis veic un publicē vajadzīgos pasākumus, lai izpildītu šī lēmuma prasības. Dalībvalstis par to tūlīt informē Komisiju. 3. pants Šis lēmums ir adresēts dalībvalstīm. Briselē, 2004. gada 20. februārī Komisijas vārdā — Komisijas loceklis David Byrne [1] OV L 11, 15.1.2002., 4. lpp. [2] OV L 315, 9.12.1999., 46. lpp. Lēmumā jaunākie grozījumi izdarīti ar Lēmumu 2003/819/EK (OV L 308, 25.11.2003., 23. lpp.). [3] OV L 228, 11.8.1992., 24. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 1882/2003 (OV L 284, 31.10.2003., 1. lpp.). [4] OV L 84, 5.4.1993., 1. lpp. Regulā jaunākie grozījumi izdarīti ar Regulu (EK) Nr. 1882/2003. --------------------------------------------------